Informácia o priebehu a výsledkoch pracovnej návštevy 
ministra zahraničných vecí Slovenskej republiky Jána Kubiša vo Francúzskej republike
dňa 24. júla 2007

Dňa 24. júla 2007 sa uskutočnila pracovná návšteva ministra ZV SR Jána Kubiša vo FR, počas ktorej rokoval s ministrom ZV FR Bernardom Kouchnerom, štátnym tajomníkom MZV FR pre európske záležitosti Jeanom-Pierrom Jouyetom, predsedom Výboru zahraničných vecí Národného zhromaždenia FR Axelom Poniatowskim a predsedom Skupiny francúzsko-slovenského priateľstva, podpredsedom Výboru zahraničných vecí, obrany a ozbrojených síl a členom Delegácie pre EÚ Senátu FR Robertom del Picchiom. Partneri sa v rozhovoroch venovali otázkam bilaterálnej spolupráce, spolupráce v rámci EÚ a BR OSN a aktuálnym medzinárodnopolitickým témam.

Informácia:

Bilaterálna spolupráca - minister ZV SR J. Kubiš  požiadal francúzsku stranu o spoluprácu pri príprave návštevy PV SR R. Fica vo FR, ktorá by sa mala uskutočniť do konca roka 2007. Francúzskym partnerom tlmočil záujem SR o skorú realizáciu návštevy prezidenta FR a PV FR v SR. Minister ZV FR B. Kouchner prijal pozvanie J. Kubiša na návštevu SR. 
J.-P. Jouyet potvrdil, že FR urobí všetko preto, aby sa  návšteva PV SR vo FR uskutočnila do konca roka 2007. Uviedol tiež, že FR má záujem, aby sa návšteva prezidenta a PV FR v SR uskutočnila ešte pred francúzskym predsedníctvom EÚ v 2. polroku 2008. Súčasne informoval o svojom zámere pricestovať na pracovnú návštevu SR za účelom koordinácie príprav francúzskeho predsedníctva EÚ. R. del Picchia vyjadril záujem o zintenzívnenie spolupráce Skupiny francúzsko-slovenského priateľstva Senátu FR s partnerskou skupinou v NR SR.

J.-P. Jouyet a A. Poniatowski zhodne ocenili bilaterálnu spoluprácu medzi SR a FR predovšetkým v oblasti ekonomiky a investícií. Uviedli, že obchodná výmena má napriek rastúcej tendencii rezervy. K rozvoju bilaterálnej spolupráce by mal prispieť aj fakt, že nový prezident FR N. Sarkozy chce s krajinami strednej a východnej Európy budovať nové väzby. Podľa J. Kubiša má SR záujem prilákať investície do rôznych oblastí slovenského hospodárstva. R. del Picchia v tejto súvislosti odporučil zamerať sa na francúzskych investorov v oblasti cestovného ruchu a napríklad zorganizovať kampaň, založenú na informáciách o možnostiach turistického ruchu na Slovensku.

B. Kouchner uviedol, že FR je v Európe lídrom v oblasti budovania dlhých úsekov diaľnic a systémov platenia mýta (firma Thales). Francúzske spoločnosti už v minulosti pre SR vypracovali štúdie týkajúce sa mýta. FR je pripravená so SR ďalej spolupracovať pri budovaní infraštruktúry (diaľníc). 

Francúzski partneri potvrdili, že FR je v prípade záujmu SR pripravená na spoluprácu v oblasti jadrovej energetiky. Navrhli konzultácie s francúzskymi spoločnosťami EdF (Electricité de France) a Areva, ktoré majú záujem zapojiť sa do výstavby novej jadrovej elektrárne na Slovensku. Uvedené firmy tradične spolupracujú na veľkých projektoch atómových elektrární (EdF projekty financuje, Areva ich realizuje). 
	J.-P. Jouyet vyjadril SR podporu v jej angažovanosti týkajúcej sa Fóra jadrovej energie. Uviedol, že FR je pripravená pomôcť SR v procesoch diverzifikácie energetických zdrojov a zaisťovania energetickej bezpečnosti. 

	Počas kultúrnej sezóny 2008 pri príležitosti francúzskeho predsedníctva v EÚ v 2. polroku 2008 plánuje FR v členských krajinách EÚ vrátane SR organizovať rôzne kultúrne podujatia. J. Kubiš podčiarkol záujem SR zapojiť sa do týchto podujatí aj prezentáciou slovenskej kultúry vo FR. Podľa R. del Picchia by bolo vhodné  zorganizovať vo FR 1 - 2 veľké (a ďalšie menšie sprievodné) kultúrne programy, ktoré by prispeli k zviditeľneniu SR.

V súvislosti s projektom hlavného európskeho mesta kultúry v roku 2013            J.-P.Jouyet informoval, že vo FR má o tento titul záujem viacero kvalitne pripravených miest. Partnerom slovenského mesta bude teda určite francúzske mesto s dobrým renomé. V rámci doterajších príprav ocenil aktívnu spoluprácu miest Banská Bystrica a Saint-Etienne. Uvedený projekt podporil aj R. del Picchia, ktorý upozornil na jeho prínos pre slovenské a francúzske mestá aj po roku 2013.

Aktuálna európska politika. FR hodnotí výsledky nemeckého predsedníctva ako veľmi dobré. J. Kubiš ocenil prístup francúzskej delegácie na Európskej rade, kde spolu s Nemeckom dokázali ukončiť dva roky trvajúcu krízu v EÚ. J.-P. Jouyet uviedol, že FR sa počas svojho predsedníctva v 2. polroku 2008 zameria na oblasť energetiky a klimatických zmien. Podporí reformné procesy týkajúce sa ekologických daní, redukcie emisií CO2 a obnoviteľných zdrojov energie (vrátane jadrovej energetiky). Bude presadzovať rešpektovanie Kjótskeho protokolu  a procesu z Bali. FR počas svojho predsedníctva bude usilovať aj o rozšírenie programu Erasmus. Cieľom študentských výmen je podporovať vzdelávanie novej generácie mladých ľudí v Európe. FR má v tejto súvislosti záujem zintenzívniť spoluprácu aj so SR.

	FR podobne ako SR podporilo na Európskej rade v júni 2007 mandát pre rokovanie Medzivládnej konferencie EÚ (MVK) a nechce otvárať ďalšie témy reformnej zmluvy EÚ. FR víta otvorenie a počiatočnú dynamiku rokovaní MVK. 

J. Kubiš informoval o príprave SR na vstup do Schengenského priestoru k 1. januáru 2008. B. Kouchner ocenil pokrok, ktorý SR v tejto oblasti urobila. Úsilie SR podporil rovnako aj J.-P. Jouyet a R. del Picchia. Podľa francúzskych partnerov je potrebné venovať veľkú pozornosť reformám, ktoré si tento proces vyžaduje. Minister ZV SR tiež predstavil zámer SR vstúpiť v stanovenom termíne k 1. januáru 2009 do eurozóny. B. Kouchner a J.-P. Jouyet vyjadrili plnú podporu FR ambíciám SR a pripravenosť podeliť sa o svoje skúsenosti v tejto oblasti. Taktiež R. del Picchia uviedol v súvislosti s touto témou, že FR zaznamenala veľký pokrok zo strany SR. Slovensko však musí vo svojom úsilí vytrvať a realizovať ďalšie reformy.

	J.-P. Jouyet zdôraznil potrebu posilnenia spoločnej zahraničnej a bezpečnostnej politiky/európskej bezpečnostnej a obrannej politiky (SZBP/EBOP), ktoré musia byť koherentnejšie. EÚ musí nájsť spoločnú reč pokiaľ ide o Balkán a Afriku. FR bude presadzovať zefektívnenie vonkajšej služby EÚ.

	J. Kubiš prezentoval pohľad SR na ďalšiu spoluprácu EÚ s Tureckom a vyjadril podporu SR vstupu Turecka do EÚ. Osobitne informoval o postoji SR k spolupráci s krajinami západného Balkánu, Stredomoria a východnej Európy. Zdôraznil potrebu zachovania európskej perspektívy aj pre krajiny ako Ukrajina, Moldavsko a Bielorusko.
Z pohľadu FR je potrebné hovoriť o definovaní hraníc EÚ („niekde je potrebné urobiť stop“), pričom FR nespochybňuje vstup krajín západného Balkánu do EÚ. V súvislosti s Tureckom FR čaká, ako sa nová vláda postaví k reformám. FR chce politicky a ekonomicky moderné Turecko. Paríž nemieni Turecko blokovať a je za otvorenie ďalších kapitol ako napríklad vzdelávanie a zdravotníctvo. Nebude navrhovať otvorenie kapitoly dodržiavania základných ľudských práv a slobôd, túto eventualitu by FR podporila len v prípade všeobecného konsenzu v EÚ. Rovnako navrhuje vytvorenie Skupiny múdrych (Groupe de sages), ktorá by mala určiť ďalší vývoj vzťahov s Tureckom. Nemalo by ísť o medzivládnu pracovnú skupinu, ale o kolektív významných osobností a odborníkov, ktorí by do konca roka 2008 vypracovali dôkladnú analýzu vzťahov EÚ a Turecka.  

V súčasnosti FR vedie aktívny dialóg s krajinami Stredomoria a zaujíma sa o ich predstavu ďalšej spolupráce. Táto oblasť je pre FR z hľadiska historických, politických a kultúrno-spoločenských väzieb strategickou prioritou. Tomu zodpovedá francúzska  iniciatíva Stredomorskej únie, ktorá však nie je v žiadnom prípade alternatívou vzťahov EÚ-Stredomorský región. V regióne Stredomoria sa musí rozvinúť spolupráca v presne definovaných oblastiach (migrácia, stabilný hospodársky rozvoj, boj proti terorizmu atď.) a zároveň by mal tlmiť stret západnej a arabsko-moslimskej civilizácie. Výbor zahraničných vecí Národného zhromaždenia FR vytvoril komisiu, ktorej cieľom je analyzovať situáciu v oblasti Stredomoria na základe bilaterálnych a multilaterálnych kontaktov. 
J. Kubiš francúzskych partnerov ubezpečil, že SR si je vedomá strategického charakteru spolupráce EÚ so Stredomorím  a podporuje jej zintenzívnenie.

	FR nespochybňuje európsku perspektívu pre krajiny západného Balkánu. Zdôrazňuje však, aby proces približovania sa týchto krajín k EÚ rešpektoval stanovené pravidlá. FR v tejto súvislosti okrem spolupráce s ICTY zdôrazňuje potrebu vyriešiť problém Kosova. Tento proces musí byť dôkladný a nesmie sa uponáhľať. 

	Aktuálne otázky medzinárodného diania. J. Kubiš prezentoval aktuálne pozície SR týkajúce sa riešenia Kosova. Vyjadril nádej, že rokovania medzi Belehradom a Prištinou za účasti Trojky (Rusko, USA a EÚ) dospejú k obojstranne akceptovateľnému riešeniu. Zdôraznil záujem SR, aby sa záležitosť po uplynutí 120-dňovej rokovacej lehoty vrátila späť na pôdu BR OSN. 
B. Kouchner uviedol, že FR je pripravená aktívne pôsobiť v rámci Trojky, aj keď osobne by preferoval, aby rokovania prebiehali pod záštitou Kontaktnej skupiny, ktorá lepšie reprezentuje zastúpenie všetkých krajín. Informoval o francúzskom kandidátovi na post predstaviteľa EÚ v Trojke, ktorým je Alain Le Roi, bývalý zástupca EÚ v Macedónsku. Nadchádzajúce rokovania strán konfliktu výrazne ovplyvní postoj USA. Zdôraznil rozhodujúcu úlohu Srbska a prezidenta Tadiča. B. Kouchner vyjadril pripravenosť FR ujať sa úlohy diplomatického sprostredkovateľa. V súvislosti s ďalším vývojom kosovského problému sa obe strany zhodli na potrebe zabezpečenia právneho základu (rezolúcia BR OSN), na základe ktorého sa bude ďalej postupovať. 

FR kladie dôraz na upevňovanie transatlantického partnerstva (EÚ a NATO) a spolupráce v rámci aliancie. Francúzska strana podporuje efektívne rozvíjanie EBOP a súčasne upozorňuje na rozdielne výdavky ČK EÚ na obranu. Týmto problémom by sa EÚ mala zaoberať a usilovať sa o ich harmonizáciu. Cesta k EBOP bude ešte náročná, preto je naďalej potrebné koordinovať spoluprácu s NATO.

	B. Kouchner uviedol, že novým návrhom rezolúcie vstupuje celý proces riešenia situácie v Darfúre a Čadu do novej fázy. Kriticky sa vyjadril ku kvalite a efektivite operácie AMIS. Uviedol, že súhrn vojenských síl AMIS a operácie OSN nie je vzhľadom na rozlohu Darfúru (ktorý je väčší ako FR) postačujúci. FR vníma ako problematický spôsob financovania nasadenia nových síl (OSN bude financovať len nové sily, nie už existujúce). Za hlavný problém v regióne označil pôsobenie 19 rebelských skupín, ktoré je ťažké priviesť za rokovací stôl. Problém Darfúru má negatívny dopad na situáciu v Čade. Upozornil osobitne na veľmi zlú humanitárnu situáciu utečencov v čadských táboroch. V tejto súvislosti označil za prioritu zaistenie bezpečnosti týchto táborov a poskytnutie humanitárnej pomoci utečencom. V kontexte eventuálnej operácie v Čade uviedol, že by mala byť realizovaná s mandátom OSN pod zástavou EÚ. Operácia by mala byť odštartovaná pred začiatkom obdobia dažďov. V súvislosti s odmietavým postojom Nemecka a Rakúska uviedol, že medzi ČK EÚ je dostatok záujemcov o vyslanie príslušníkov svojich ozbrojených síl do takejto misie.   

	V súvislosti s témou Afganistanu A. Poniatowski uviedol, že ak by sa medzinárodné sily stiahli z krajiny, hrozí že dôjde k explózii situácie. Z Afganistanu by sa tak stalo centrum medzinárodného terorizmu a obchodu s drogami. Preto je nevyhnutné v Afganistane naďalej spolupracovať a takejto situácii predísť.

J. Kubiš blahoželal B. Kouchnerovi k úspechu francúzskej diplomacie, ktorým bolo prepustenie bulharských zdravotných sestier a lekára z Líbye. B. Kouchner v tejto súvislosti uviedol, že ich prepustenie bolo prioritou novej vlády FR a osobnou prioritou N. Sarkozyho.

Záver:

Rokovania ministra ZV SR J. Kubiša s ministrom ZV FR B. Kouchnerom a ďalšími francúzskymi partnermi potvrdili dobrú úroveň bilaterálnych vzťahov a záujem oboch strán o zintenzívnenie dialógu na najvyššej úrovni a spolupráce vo všetkých oblastiach.

Minister J. Kubiš venoval časť rozhovorov s francúzskymi partnermi ekonomickej spolupráci a zdôraznil záujem o zvýšenie objemu francúzskych investícií v SR. FR je pripravená so SR ďalej spolupracovať pri budovaní infraštruktúry a v oblasti jadrovej energetiky.

SR a FR potvrdili blízkosť postojov v otázkach ďalšieho smerovania EÚ (inštitucionálna reforma), ako aj budúceho statusu Kosova. Francúzski partneri ocenili všestranný pokrok, ktorý dosahuje SR, vyslovili podporu vstupu SR do schengenského priestoru a zámeru zavedenia spoločnej meny v SR v navrhnutých termínoch.

Francúzska strana informovala o predbežných predstavách a prioritách svojho predsedníctva v EÚ v 2. polroku 2008.